Ir-Regolament tal-Kummissjoni (KE) Nru 2269/2003
tat-22 ta’ Diċembru 2003
li jiftaħ għas-sena 2004 kwota ta’ tariffa applikabbli għall-importazzjoni lejn il-Komunità Ewropea ta’ ċerta merkanzija li toriġina fl-Islanda li tirriżulta mill-ipproċessar ta’ prodotti agrikoli koperti bir-Regolament tal-Kunsill (KE) Nru 3448/93
IL-KUMMISSJONI TAL-KOMUNITAJIET EWROPEJ
Wara li kunsidrat it-Trattat li jistabbilixxi l-Komunità Ewropea,
Wara li kunsidrat ir-Regolament tal-Kunsill (KE) Nru 3448/93 tas-6 ta’ Diċembru 1993 li jippreskrivi l-arranġamenti kummerċjali applikabbli għal ċerta merkanzija li tirriżulta mill-ipproċessar ta’ prodotti agrikoli [1], kif l-aħħar emendat bir-Regolament (KE) Nru 2580/2000 [2] u, b’mod partikolari, Artikolu 7(2) tiegħu,
Wara li kunsidrat id-Deċiżjoni tal-Kunsill 1999/492/KE tal-21 ta’ Ġunju 1999 dwar il-konklużjoni ta’ Ftehim fil-għamla ta’ Skambju ta’ Ittri bejn il-Komunità Ewropea, min-naħa l-waħda, u r-Repubblika ta’ l-Islanda, min-naħa l-oħra, dwar il-Protokoll 2 mal-Ftehim bejn il-Komunità Ekonomika Ewropea u r-Repubblika ta’ l-Islanda [3] u, b’mod partikolari Artikolu 2 tiegħu,
Billi:
(1) Il-Ftehim fil-għamla ta’ Skambju ta’ Ittri bejn il-Komunità Ewropea, min-naħa l-waħda, u r-Repubblika ta’ l-Islanda, min-naħa l-oħra, dwar il-Protokoll 2 mal-Ftehim bejn il-Komunità Ekonomika Ewropea u r-Repubblika ta’ l-Islanda, approvat bid-Deċiżjoni 1999/492/KE, jipprovdi għal kwoti ta’ tariffa annwali għal importazzjonijiet mill-Islanda ta’ prodotti ta’ kunfetterija biz-zokkor u ċikkulata u preparazzjonijiet oħra ta’ ikel li fih il-kawkaw. Huwa meħtieġ li dik il-kwota tinfetaħ għall-2004.
(2) Ir-Regolament tal-kkkkk (KEE) Nru 2454/93 tat-2 ta’ Lulju 1993 li jippreskrivi dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komuni [4], kif l-aħħar emendat bir-Regolament (KE) Nru 1335/2003 [5], jippreskrivi regoli għall-immaniġġar tal-kwoti ta’ tariffa. Huwa xieraq li jkun ipprovdut li l-kwota ta’ tariffa miftuħa b’dan ir-Regolament għandha tkun immaniġġata skond dawk ir-regoli.
(3) Il-miżuri provduti f’dan ir-Regolament huma skond l-opinjoni tal-Kumitat ta’ Ġestjoni (Management) għall-kwistjonijiet orizzontali dwar il-kummerċ fi prodotti agrikoli proċessati m’humiex elenkati fl-Anness I,
ADOTTAT DAN IR-REGOLAMENT:
Artikolu 1
Mill-1 ta’ Jannar sal-31 ta’ Diċembru 2004, il-merkanzija li toriġina fl-Islanda li hija elenkata fl-Anness għandha tkun suġġetta għad-dazji miġjuba f’dak l-Anness fil-limiti tal-kwota annwali indikata fih.
Artikolu 2
Il-kwota ta’ tariffa li jirreferi għaliha Artikolu 1 għandha tkun immaniġġata mill-Kummissjoni skond Artikoli 308a, 308b u 308c tar-Regolament (KEE) Nru 2454/93.
Artikolu 3
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Huwa għandu jkun applikabbli mill-1 ta’ Jannar 2004.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-22 ta’ Diċembru 2003.